**ПОЗДРАВНО ОБРАЌАЊЕ ЗА**

**ОТВОРАЊЕТО НА ПРВАТА ШКОЛА ЗА ПОЛИТИКИ ПРИ ПРЕТСЕДАТЕЛСКИОТ ЦЕНТАР ЗА ПОЛИТИЧКО ОБРАЗОВАНИЕ**

***Скопје, 26.3.2021 година***

Почитувани учесници на Школата за политики,

Почитувани претставници на фондациите и на организациите, и членови на Програмскиот совет на Претседателскиот центар за политичко образование,

Почитувани гости,

Дами и господа,

Ми претставува особено задоволство да ве поздравам во мојот кабинет и да ви се обратам на отворањето на првата Школа за политики при Претседателскиот центар за политичко образование. Од самиот почеток на својата работа, Претседателскиот центар започна со реализација на научни и стручни конференции и дебати за важни општествени прашања. Неговата основна задача е да придонесе за промоција на културата на дијалог и да влијае во реформата на образованието преку сеопфатно вклучување на политичкото образование во нашиот формален и неформален образовен систем. Како што реков и при неговата инаугурација, убеден сум дека за да имаме стабилна демократија и за да имаме идни генерации на демократи, мора да вложуваме во образование втемелено во демократските вредности. Токму таа потреба ме поттикна да започнам една ваква иницијатива за која искрено се надевам дека во следниот период ќе добие поширока општествена поддршка.

За остварување на таа цел, изградивме партнерство со реномирани политички фондации и организации. Во оваа пригода би сакал, уште еднаш, искрено да се заблагодарам на сите фондации и организации кои ја препознаа идејата и визијата на Претседателскиот центар и се вклучија во неговата работа како дел од Програмскиот совет. Тоа се Фондацијата „Фридрих Еберт“ – Скопје; Фондацијата за демократија на Вестминстер, подружница во Република Северна Македонија; Фондацијата „Конрад Аденауер“, подружница – Скопје; Националниот демократски институт за меѓународни работи (НДИ), канцеларија во Северна Македонија; Меѓународниот републикански институт (ИРИ), подружница – Скопје и Фондацијата „Македонија 2025“.

Се разбира, во работата и во активностите на Претседателскиот центар можат да учествуваат сите здруженија и фондации од земјата и од странство, кои имаат основна цел да ја промовираат културата на дијалог и почитување на мултикултурната реалност, затоа би сакал да ја искористам оваа пригода да ги поканам да ни се приклучат сите оние кои се препознаваат во овие вредности.

Почитувани,

Школата за политики е централната активност на Претседателскиот центар за политичко образование. Во рамките на Школата, учесниците избрани на јавен оглас, врз основа на својот интерес за активно учество во општествениот живот, како и професионалните квалификации и стручни постигнувања, ќе имаат можност да проследат предавања и да учествуваат во дебати со врвни интелектуални имиња и експерти од различни области од нашата држава и од странство. Дел од нив се присутни денеска и би сакал искрено да им се заблагодарам. Темите што ќе бидат опфатени во рамките на четирите модули ги вклучуваат прашањата и дилемите поврзани со демократијата, правната држава и борбата против корупцијата, заштитата и промоцијата на човековите права и слободи, надворешната политика и безбедноста, нашата интеграција во Европската Унија, социо-економскиот развој, како и политичката комуникација и транспарентноста.

Составот на учесниците ги одразува клучните цели на мојата политика. Тие се потребата да изградиме солидарно и инклузивно општество, да го поттикнеме политичкиот, но и поширокиот општествен дијалог преку надминување на поделбите и да ја промовираме мултикултурноста како клучна алка на поврзување на нашите граѓани. Во таа насока, уверен сум дека учесниците на оваа прва школа ќе имаат исклучителна прилика не само да ги надградат своите знаења и способности, туку и да се поврзат меѓу себе и да изградат контакти кои позитивно ќе влијаат врз нивниот личен и професионален развој.

Овој прв модул на Школата за политики го реализираме во специфични услови предизвикани од пандемијата со чиишто последици се бориме веќе една година. Свеченото отворање го реализираме со скратена содржина, а остатокот од модулот ќе се одвива он лајн. Искрено се надевам дека останатите модули ќе можеме да ги реализираме со физичко присуство во текот на летниот период, се разбира, во согласност со здравствените протоколи. Независно од специфичните околности во коишто работиме, немам дилема дека ќе бидат реализирани сите предвидени активности и дека ќе имаме успешна реализација на оваа прва Школа за политики.

Со таква мисла, вам, првата генерација на Школата за политики, ви посакувам успешен почеток и многу интересни предавања и дебати во месеците што следат.

Ви благодарам!